Агенцијата за заштита на правото на слободен пристап до информациите од јавен карактер, врз основа на член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 111 став 1од Законот за општата управна постапка (“Службен весник на Република Македонија“ бр. 124/2015) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Карате клуб КЕИКС-Скопје, застапуван од Елвир Куртановиќ од Скопје, поднесена против Карате Федерација на Република Северна Македонија (КФРСМ) од Скопје, по предметот Барање за пристап до информации од јавен карактер, на 17.10.2022 година, го донесе следното

**Р Е Ш Е Н И Е**

1. Жалбата изјавена од Карате клуб КЕИКС-Скопје, застапуван од Елвир Куртановиќ од Скопје, поднесена против Карате Федерација на Република Северна Македонија (КФРСМ) од Скопје, заведена во Агенцијата под бр.08-290 на 09.11.2022 година, по предметот Барање за пристап до информации од јавен карактер, **СЕ УВАЖУВА**.

**2.** **СЕ НАЛОЖУВА** на Имателот на информации, да постапи по Барањето на Барателот, согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Карате клуб КЕИКС-Скопје, преку застапник Елвир Куртановиќ од Скопје, на 17.10.2022 година по електронски пат поднел Барање за пристап до информации од јавен карактер до Карате Федерацијата на Република Северна Македонија (КФРСМ), со кое побарал по е-маил да му се достави фотокопија од следните информации:

„1. Барам да ми бидат доставени во фотокопија полномошната (68- шеесет и осум) кој беа доставени како доказ во постапката за легитимирање при одржувањето на Вонредното собрание на ден 15.10.2022 година.

2. Барам информација кој е евидентиран за претседател во матичната евиденција што се води во канцеларијата на КФРСМ, а се однесува на карате клубовите членки кои настапија на ова Вонредно Собрание и имаа право на глас“.

Имателот на информации во врска со ова Барање не постапил, ниту донел управен акт, поради што Барателот на информации до Агенцијата достави Жалба, заведена во Агенцијата под бр.08-290 на 09.11.2022 година.

Агенцијата со електронски допис бр. 08-290 од 11.11.2022 година, ја препрати Жалбата до имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Постапувајќи по барањето од Агенцијата, Карате Федерацијата на Република Северна Македонија на 15.11. 2022 година, по електронски пат, достави допис во кој наведува: „Ве информираме дека подносителот на Жалбата Елвир Куртановиќ, воопшто не доставил Барање во електронска форма до Карате Федерацијата на РС Македонија за добивање на информации од јавен карактер. Тоа може да се утврди од приложениот документ за листа на доставен мејл во кое стои дека именуваниот доставил мејл на мејл адреса: Contact@kfm.com. Мејлот на Карате Федерација на РС Македонија е: contact@kfm.com.mk ''.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што се смета дека Барањето е одбиено.

Агенцијата во конкретниот случај, му укажува на Имателот на информации, дека при барањето за да се произнесе по Жалбата, во прилог му се доставени Жалбата и Барањето, по кое можел во меѓувреме да постапи по истото.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

**Пламенка Бојчева**